Dodetal styg ná gru-ongeluk op Moloto-pad | Maroela Media
Nog twee persone is dood ná die gru-botsing Maandag op die Moloto-pad in Kameeldrift in Pretoria wat 60 ander beseer gelaat het.
Maroela Media het vroeër berig paramedici is omstreeks 17:15 na die toneel ontbied waar ŉ bus en ŉ vragmotor gebots het. Vier persone is op die toneel dood en 60 persone beseer, van wie tien kritieke beserings opgedoen het.
Die transitomaatskappy SBV het intussen in ŉ verklaring bevestig dat een van hul gepantserde voertuie in dié botsing betrokke was.
Die gepantserde voertuig het met ŉ Putco-bus gebots waarna insittendes noodgedwonge uit die wrakke van dié voertuie gesny moes word.
Sr.supt. Isaac Mahamba, woordvoerder van die Tshwane-metropolisie, het Dinsdagoggend aan Maroela Media bevestig dat die botsing die lewe van ses mense geëis en 12 ernstig beseer gelaat het.
Volgens SBV is een van die oorledenes ŉ SBV-werknemer.
Mark Barrett, uitvoerende hoof van SBV, het in ŉ verklaring sy medelye aan almal wat deur die botsing geraak word uitgespreek. “Ek deel SBV se diepste simpatie met die oorledenes se gesinne en wens diegene wat beseer is, ŉ spoedige herstel toe,” lui die verklaring.
Volgens Barret is die maatskappy nié in staat om verdere besonderhede bekend te maak oor die presiese oorsaak van die ongeluk nie aangesien SBV nog wag op die uitslag van ŉ volledige ondersoek.
botsing Moloto-pad sbv
Vrou weer in hof oor babalykie op ashoop
Ek ry elke oggend tot by Roodeplaat dam en daar is vanoggend geen aanduiding dat daar ‘n ongeluk op die Molotopad in Kameeldrift was nie.
Ek weet uit eie ondervinding hoe ry die busse op daai pad… dis verskriklik. Goeie vriendin van my seuns is ook ‘n paar jaar gelede oorlede op die Moloto pad. Wens daar kan elke 100 meter ‘n spoedhobbel gebou word.
Die spoed waarteen hierdie busse ry ongelooflik.
Dankie Riana, net verwarrend want dis nie meer Kameeldrift nie, Maroela kon eerder gesê het naby die Pienaarsrivier brug of hondeskool.
En die regering het miljoene 2 jaar terug op sy gesit om die pad te herbou en ook om die spoorlyn en treine weer in gebruik te neem. Waar’s daai geld heen? Skuus swak vraag.